Alustava esitys korjaavaksi ja täydentäväksi talousarvioksi nro 4 vuoden 2002 talousarvioon - Tulo- ja menotaulukko pääluokittain - Pääluokka III - Komissio /* SEK/2002/0851 lopull. */





ALUSTAVA ESITYS KORJAAVAKSI JA TÄYDENTÄVÄKSI TALOUSARVIOKSI NRO 4 VUODEN 2002 TALOUSARVIOON - TULO- JA MENOTAULUKKO PÄÄLUOKITTAIN - Pääluokka III - Komissio (komission esittämä) Euroopan komissio ottaa huomioon - Euroopan hiili- ja teräsyhteisön perustamissopimuksen 78 artiklan, - Euroopan yhteisön perustamissopimuksen 272 artiklan, - Euroopan atomienergiayhteisön perustamissopimuksen 177 artiklan, - Euroopan yhteisöjen yleiseen talousarvioon sovellettavan 21 päivänä joulukuuta 1977 annetun varainhoitoasetuksen [1], sellaisena kuin se on viimeksi muutettuna 9 päivänä huhtikuuta 2001 annetulla neuvoston asetuksella N:o 762/2001 [2], 15 artiklan, [1] EYVL L 356, 31.12.1977, s. 1. [2] EYVL L 111, 20.4.2001, s. 1. ja esittää budjettivallan käyttäjälle alustavan esityksen korjaavaksi ja täydentäväksi talousarvioksi nro 4/2002 jäljempänä esitettyjen perustelujen mukaisesti. *** SISÄLLYSLUETTELO PERUSTELUT 1 Tuki Afganistanin toista elvytysohjelmaa varten 1.1 Poliittiset tapahtumat 1.2 Nykyinen ohjelmatilanne 1.2.1 Vuoden 2002 puoliväliin mennessä saavutetut tulokset 1.2.2 Elvytys- ja jälleenrakennusavun koostumus (ensimmäinen erä) 1.2.3 Humanitaarinen apu 1.2.4 Tuki muilta avunantajilta 1.3 Kabulissa sijaitseva EY:n toimisto ja avun koordinointi 1.4 Aasian hankkeita varten tehdyt sitoumukset 1.5 Korjaavan ja täydentävän talousarvion varoista ehdotettu ohjelma 1.5.1 Inhimillinen ja sosiaalinen pääoma (19 miljoonaa euroa) 1.5.2 Hyvä hallintotapa ja toimielinten uudistaminen (37 miljoonaa euroa) 1.5.3 Fyysinen jälleenrakentaminen (11 miljoonaa euroa) 1.5.4 Maksumäärärahat 2 Sisämarkkinoiden täytäntöönpano ja kehittäminen Korjaavan ja täydentävän talousarvion vaikutus rahoitusnäkymiin - yhteenveto TULO- JA MENOTAULUKKO PÄÄLUOKITTAIN Pääluokka III - Komissio PERUSTELUT Tämä alustava esitys korjaavaksi ja täydentäväksi talousarvioksi (AEKTT) nro 4/2002 sisältää seuraavat pääluokkaan III - Komissio liittyvät osatekijät: - rahoitusnäkymien otsakkeessa 4 otsakkeen enimmäismäärään nähden jäljellä olevan marginaalin käyttöönotto avun antamiseksi Afganistanille - sisämarkkinoita koskevaan budjettikohtaan liittyvän selitysosan muuttaminen tullialan toimien rahoittamiseksi. Syyskuun 11. päivän ja sen jälkeisten tapahtumien johdosta Euroopan unioni on sitoutunut osallistumaan aktiivisesti Afganistanin ja sen lähialueiden taloudelliseen tukemiseen. Se on antanut merkittävän panoksen isännöimällä Bonnin konferenssia, jossa hahmoteltiin Afganistanin tulevaisuutta, ja se on selvästi ilmaissut tukevansa pitkän aikavälin jälleenrakennusprosessia. Budjettivallan käyttäjä päätti jo 21 päivänä marraskuuta 2002 kokoontuneen budjettiasioita käsittelevän neuvoston neuvottelukokouksessa jättää otsakkeeseen 4 70 miljoonan euron marginaalin, josta katetaan tämän osa-alueen lisätarpeet vuonna 2002, ja odottaa, että komissio antaa tarkemmat näitä tarpeita koskevat arviot. Budjettivallan käyttäjä on asettanut tämän marginaalin käyttämiselle ehdoksi tietyt vaatimukset, joiden täyttymisen komissio vahvistaa. Komission olisi erityisesti osoitettava, että Aasiaa ja humanitaarista apua koskeviin budjettikohtiin jo otetut määrärahat käytetään asianmukaisesti, ja samalla arvioitava muiden rahoittajien antama tuki niiden Tokiossa (tammikuussa 2002) tekemien sitoumusten perusteella. Komission olisi lisäksi varmistettava, että uudet määrärahat voidaan tehokkaasti käyttää Afganistanin väestön auttamiseksi. Komissio katsoo, että edellä esitetyt ehdot täyttyvät, ja esittää näin ollen tämän alustavan esityksen korjaavaksi ja täydentäväksi talousarvioksi. Tämä ehdotus sisältää kaikki osatekijät ja perustelut. Tämän alustavan esityksen lisäksi sekä 21 päivänä marraskuuta 2001 pidetyn neuvottelukokouksen päätelmien mukaisesti komissio on lisäksi esittänyt erillisen ehdotuksen, joka koskee 35 miljoonan euron siirtämistä hätäapuvarauksesta humanitaarista apua varten tarkoitettuihin määrärahoihin niin ikään Afganistanin tukemiseksi. Budjettivallan käyttäjä hyväksyi ehdotuksen 22 päivänä heinäkuuta 25 miljoonan euron osalta. EY-rahoituksen määrä vuodeksi 2002 (tämä AEKTT mukaan luettuna) on näin ollen 250 miljoonaa euroa. 1 Tuki Afganistanin toista elvytysohjelmaa varten 1.1 Poliittiset tapahtumat Afganistanin kansalliskokouksen (loya jirga) kokous saatiin päätökseen kesäkuun lopussa ja samalla aloitettiin poliittisen uudistusprosessin toinen vaihe. Bonnin/Petersbergin sopimuksen tekemisen jälkeen asetettu kuusi kuukautta toiminut Afganistanin väliaikaishallitus (Afghan Interim Authority) on nyt korvattu Afganistanin islamilaisella väliaikaishallituksella (Afghan Islamic Transitional Authority). Uusi hallitus on entistä laajapohjaisempi (ja sen jäsenten joukossa on myös yksi nainen). Afganistanin presidentti Hamid Karzai valittiin hyvin suurella ääntenenemmistöllä, mikä antaa hänelle uutta vaikutusvaltaa. Sisäpoliittisesta näkökulmasta katsottuna uuden hallituksen onnistuminen tehtävässään riippuu presidentti Karzaita tukevasta löyhästä liittoutumasta. Kansainvälisestä näkökulmasta tarkasteltuna Afganistan tarvitsee jatkossakin apua, jotta se voisi kehittyä demokraattiseksi valtioksi, jolla on vakaa ja kestävä perusta. Vertailukohtana olisi jatkossakin pidettävä Bonnin prosessin vaatimusten täyttymistä. Näihin kuuluu keskipitkän aikavälin tavoitteena myös yleisten vaalien onnistunut järjestäminen vuoden 2004 puolivälissä. EU toimii alueella jatkossakin EU:n erityisedustajan välityksellä. EU:n erityisedustajan Klaus Peter Klaiberin seuraajaksi vahvistettiin äskettäin Francesc Vendrell. Tämä tapahtui samaan aikaan poliittisen vakauttamisprosessin toisen vaiheen käynnistymisen kanssa, ja sitä olisi pidettävä tilaisuutena EU:n poliittisen läsnäolon vakiinnuttamiseen Afganistanissa sekä maan ihmisoikeustilanteen ja kokonaistilanteen parantamiseen. 1.2 Nykyinen ohjelmatilanne Jäljempänä olevassa taulukossa on esitetty käyttöön asetetut varat ja ohjelmien määrärahat vuodeksi 2002. Elvytys ja jälleenrakentaminen // Budjetoitu, milj. euroa Nopean toiminnan väline // 5,9 Kotiseudultaan siirtymään joutuneiden avustusohjelma (B7-203) // 24 Elintarviketurvaohjelma (B7-20) // 30 Ensimmäinen elvytysohjelma (B7-300) // 57,5 Avustus muuttoliike- ja uudelleensopeuttamisohjelmaa varten (JAI) // 3 Elvytys ja jälleenrakentaminen yhteensä // 120,4 ECHO // 35 Vuoden 2002 EY-rahoitusavun määrä kesäkuuhun asti // 155,4 Toinen elvytysohjelma (B7-300) = alustava esitys KTT: ksi nro 4/2002 // 70 EY:n rahoitusapu yhteensä, jos KTT hyväksytään // 225,4 [3] [3] Budjettivallan käyttäjä on hyväksynyt 25 miljoonan euron lisämäärän hätäapuvarauksesta humanitaarista apua koskevaan budjettikohtaan tehtävänä siirtona. Näin ollen EY-rahoituksen kokonaismäärä vuodeksi 2002 on 250 miljoonaa euroa. 1.2.1 Vuoden 2002 puoliväliin mennessä saavutetut tulokset (1) Yhteensä 73,24 miljoonasta eurosta on tehty sopimukset, joiden täytäntöönpano on käynnissä, mukaan luettuna sopimus 22 miljoonasta eurosta kotiseudultaan siirtymään joutuneiden avustamiseksi (2) Valmisteilla on 47,19 miljoonan euron avustus, josta suurimmasta osasta tehdään sopimus heinäkuun loppuun mennessä (3) Nopean toiminnan välineestä on tehty 5,9 miljoonan euron maksusitoumukset. 1.2.2 Elvytys- ja jälleenrakennusavun koostumus (ensimmäinen erä) 1.2.2.1 Maaseudun kehittäminen ja elintarviketurva Väestöstä 85 prosenttia asuu maaseutualueilla ja suurin osa pakolaisista ja maan sisällä siirtymään joutuneista on lähtöisin maaseutualueilta. Koska on pyritty tukemaan maaseutuelinkeinoja sekä löytämään vaihtoehtoja unikonviljelylle, suuri osa varoista (66 miljoonaa euroa) on osoitettu maaseutualueille. Varat on otettu eri ohjelmista ja välineistä seuraavasti: - Kotiseudultaan siirtymään joutuneiden avustusohjelman päätavoitteena on estää väestön uudet siirtymiset ja auttaa kotimaansa sisällä siirtymään joutuneita ja kotiseudulleen palaavia sopeutumaan takaisin alueille, joilta he ovat lähteneet, tai asettumaan uusille alueille. Toimilla pyritään pääasiassa elvyttämään maataloustuotantoa, parantamaan peruspalveluja, kuten perusterveydenhuoltoa, sekä auttamaan Iranissa ja Pakistanissa sijaitsevilta pakolaisleireiltä palaavia. Ohjelman toteutuksesta vastaa kansalaisjärjestöjen yhteenliittymä, ja tarkoituksena on tehdä kesäkuuhun mennessä 22 miljoonan euron sopimus maaseudun taloudellisen ja sosiaalisen infrastruktuurin kehittämiseksi. - Elintarviketurvaohjelmasta osoitetaan 8 miljoonaa euroa kansalaisjärjestöjen ja Euronaidin kautta toimitettuja siemeniä, työkaluja ja lannoitteita varten. YK:n elintarvike- ja maatalousjärjestön kanssa tehdään sopimus 6 miljoonan euron lisämäärästä valtion kanssa toteutettavaa siementuotanto-ohjelmaa varten. - Sekä elintarviketurvaohjelmasta että ensimmäisestä elvytysohjelmasta on osoitettu 28 miljoonaa euroa maaseutuyhteisöjen tasolla toteutettaviin maaseudun kehittämishankkeisiin. Tavoitteena on näiden maaseutuyhteisöjen resurssien elvyttäminen sekä vaihtoehtoisten tulolähteiden luominen. Toimilla pyritään etenkin tuotantoinfrastruktuurin kunnostamiseen, ja työllistämisen kautta paikalliseen talouteen tuodulla pääomalla voidaan auttaa kokonaisia yhteisöjä kehitykseen alkuun sekä tarjota kannustin unikonviljelyn vähentämiseen. 1.2.2.2 Julkishallinnon tukeminen Ensimmäisestä elvytysohjelmasta on osoitettu 20 miljoonaa euroa väliaikaishallinnon tukemiseen. Näillä varoilla rahoitetaan: a) toistuvat kustannukset kuten palkat aikana, jolloin valtion veronkantojärjestelmää ja talousarviota luodaan uudelleen, b) valtion ja kunnan laitosten jälleenrakennukseen ja kunnostukseen tarvittavat materiaalit ja työ koko maassa sekä c) tuki (3,7 miljoonaa euroa) kansalliskokouksen hätäkokoukselle (emercency loya jirga). Komissio on lisäksi osoittanut nopean toiminnan välineestä 5,9 miljoonaa euroa vuodeksi 2002. Tämän välineen rahoitus vuodeksi 2002 on sidottu valtion ja provinssien tason institutionaalisten resurssien kehittämiseen. Nopean toiminnan välineestä tuetaan myös Afganistanin tiedotusvälineiden kehittämistä, johon kuuluu paikallisen lehden perustaminen, jakeluverkon luominen sekä paikallisten toimittajien koulutus ja toimintamahdollisuuksien parantaminen (525 000 euroa). 1.2.2.3 Miinanraivaustoiminta Ensimmäisestä elvytysohjelmasta osoitetaan 10 miljoonaa euroa miinanraivaustoiminnan jatkamiseen maassa, jossa on eniten miinoja maailmassa. 1.2.2.4 Kaupunki-infrastruktuuri Ensimmäisestä elvytysohjelmasta käytetään 7 miljoonaa euroa kaupunkien vakavien ongelmien korjaamiseen, jotka liittyvät vedenjakeluun, jätehuoltoon ja kaupunkien muuhun toimintaan. Toimien odotetaan auttavan etenkin naisia, sillä ne johtavat työmäärän vähenemiseen ja naisille tarkoitettujen palvelujen lisääntymiseen. Tavoitteena on käynnistää kehitystyö ja varmistaa, että kaupunki-infrastruktuuria vahvistetaan paikallistasolla, koska se on kaupunkien kestävän palvelutarjonnan edellytys pitkällä aikavälillä. Ensimmäisenä päätavoitteena on perusinfrastruktuurin, kuten viemäreiden, korjaaminen terveysriskien ehkäisemiseksi. EY rahoittaa nopean toiminnan välineestä kiireellisiä julkisen perusinfrastruktuurin kunnostushankkeita Kabulissa (500 000 euroa). 1.2.2.5 Tutkimusten ja avun koordinoinnin tukeminen Afganistanin väliaikaishallituksen viime huhtikuussa esittämä kansallinen kehityssuunnitelma muodostaa perustan jatkossa laadittaville tarkemmille alakohtaisille strategioille. Lisäksi on luotava kattava avun hallinnoinnin tietojärjestelmä tehokkaan seurannan mahdollistamiseksi. Ensimmäisestä elvytysohjelmasta on osoitettu 5 miljoonaa euroa, jolla tuetaan alakohtaisten strategioiden laatimista ja josta rahoitetaan avun seurantaa varten tarkoitetun tietojärjestelmän toiminta ja laajentaminen. Tämä helpottaa sekä avustusten (myös EY:n antaman) kohdentamista että Afganistanissa juuri perustetun, avun koordinoinnista vastaavan viranomaisen toimintaa (Afghanistan Assistance Coordination Authority). 1.2.2.6 Afganistanin pakolaisongelman ratkaisemisen tukeminen Oikeus- ja sisäasioiden pääosasto on varannut 3 miljoonaa euroa Afganistanin pakolaisten paluun tukemiseksi. Ehdotuspyyntöön perustuvia ehdotuksia vastaanotetaan parhaillaan. 1.2.3 Humanitaarinen apu ECHO on toimittanut humanitaarista apua Afganistaniin vuodesta 1990. Avun määrä vuosina 1990-2001 oli 570 miljoonaa euroa, josta yksin vuoden 2001 osuus oli 100 miljoonaa euroa. Alueelle on vuodeksi 2002 käytettävissä tällä hetkellä 35 miljoonaa euroa ja vuoden 2002 hätäapuvaraukseen on tehty 35 miljoonan euron lisävaraus. Varoilla tuetaan heikoimmassa asemassa olevia väestöryhmiä, Narhinin maanjäristyksen uhreja, pakolaisia sekä kotimaansa sisällä siirtymään joutuneita ja kotiseudulleen palaavia henkilöitä. Varat toimitetaan kumppaneina toimivien kansalaisjärjestöjen, UNHCR:n ja Punaisen Ristin kautta. 1.2.4 Tuki muilta avunantajilta Jäsenvaltiot ovat tähän mennessä saatujen tietojen perusteella osoittaneet jälleenrakennusta varten 525 miljoonaa euroa Tokiossa sovitusta 600 miljoonasta eurosta. Näiden lukujen välillä oleva ero johtuu monista tekijöistä, joihin kuuluvat mm. aikatauluihin ja humanitaarisen avun mukaanlukemiseen liittyvät erot. Avun määrä, jonka antamiseen on sitouduttu, eroaa varsinaisesta osoitetusta määrästä useimmissa tapauksissa enintään 10 prosenttia. Muiden avunantajien osalta voidaan käytettävissä olevien tietojen perusteella todeta seuraavaa: * Yhdysvallat on kaksinkertaistanut avun määrän Tokiossa sovitusta 396 miljoonasta dollarista. Nämä varat käytetään pääasiassa turvallisuuteen, vaikka Yhdysvaltojen odotetaan osallistuvan merkittävällä panoksella myös elintarviketurvan varmistamiseen. * Maailmanpankki on jo sitoutunut toimittamaan avustuksina 110 miljoonaa dollaria (mikä on 100 miljoonaa dollaria yli sovitun määrän). Kolmen vuoden aikana toimitettavan 500 miljoonan dollarin lisämäärän odotetaan koostuvan 50 prosentin avustusosuudesta ja 50 prosentin lainasta, jonka myöntää kansainvälinen kehitysjärjestö. * Aasian kehityspankin apu on viivästynyt ohjelmapolitiikkaan liittyvien sisäisten ongelmien takia, mutta vuonna 2002 toimitetaan 50 miljoonan dollarin avustus. * Intia on toimittanut vuodeksi 2002 sovitut 100 miljoonaa dollaria. * Pakistan on tehnyt sitoumuksen sovitun 100 miljoonan dollarin toimittamisesta alueellisten yhdysteiden kunnostamiseksi. 1.3 Kabulissa sijaitseva EY:n toimisto ja avun koordinointi Kabulissa sijaitseva EY:n toimisto on ollut toiminnassa maaliskuusta 2002. Se on lukuisista käytännön ja logistiikan ongelmista huolimatta onnistunut nopeasti parantamaan toimintavalmiuksiaan viime kuukausien aikana. Tehokkaat koordinointijärjestelyt ja tiivis yhteistyö väliaikaishallituksen kanssa ovat ratkaisevan tärkeitä, jotta ohjelmalla saavutettaisiin hyviä tuloksia. Afganistanin hallitus on ymmärtänyt tämän ja perustanut laajat toimivaltuudet omaavan viranomaisen vastaamaan avun koordinoinnista (Afghanistan Assistance Coordination Authority). EY on tällä hetkellä ja myös jatkossa hyvin aktiivisesti mukana koordinointiviranomaisen toiminnassa, johon kuuluu mm. ohjelmista raportointi. Yleisemmällä tasolla EY toimii aktiivisesti muiden sidosryhmien ohella toimeenpanotyöryhmässä (Implementation Group) ja Afganistanin tukityöryhmässä (Afghanistan Support Group) sekä osallistuu aktiivisesti näiden työryhmien asteittaiseen kehittämiseen vuoropuhelusta vastaavaksi neuvoa-antavaksi työryhmäksi. Hallituksen ja avunantajien toiminnan koordinoinnista erillisenä toimena EY vastaa toimittamansa avun koordinoinnista ja raportoi siitä Kabulissa olevien EU-valtuuskuntien johtajille viikoittain sekä tekee tiivistä yhteistyötä (johon kuuluu säännöllinen raportointi ja strategiakeskustelut) EU:n korkean edustajan toimiston kanssa, johon sillä on läheinen ja hyvin toimiva yhteistyösuhde. 1.4 Aasian hankkeita varten tehdyt sitoumukset Budjettikohdassa B7-300 (Rahoitusyhteistyö ja tekninen yhteistyö Aasian kehitysmaiden kanssa) on käytettävissä määrärahoja 318,4 miljoonaa euroa. Hankesuunnitelman mukaisesti pian toteutettaviksi tulevien hankkeiden arvo on 408 miljoonaa euroa (joka sisältää 70 miljoonaa euroa Afganistanille). Tästä summasta on tehty 111,1 miljoonan euron (35 prosenttia) sitoumukset (kesäkuun puolivälissä). Budjettikohdassa B7-301 (Poliittinen, taloudellinen ja kulttuurillinen yhteistyö Aasian kehitysmaiden kanssa) on 89 miljoonaa euroa valmiina sitoumusten tekemistä varten, ja käytettävissä olevat määrärahat ovat 82,2 miljoonaa euroa. Tästä summasta on tehty sitoumukset 13 prosentin osalta. Budjettikohdassa B7-302 (Apu kotiseudultaan siirtymään joutuneelle väestölle Aasiassa) käytettävissä olevasta 50,3 miljoonasta eurosta on tehty 36 miljoonan euron sitoumukset (72 prosenttia). >TAULUKON PAIKKA> 1.5 Korjaavan ja täydentävän talousarvion varoista ehdotettu ohjelma Lisävaroja olisi viipymättä saatava käyttöön seuraavista syistä: (1) Afganistanin monien pakottavien tarpeiden vuoksi sekä rauhan ja vakauden tukemiseksi tarvitaan välttämättä lisää avustusrahoitusta. (2) Erityisesti varat, joilla katetaan budjetoidut toistuvat julkiset menot, loppuvat todennäköisesti lokakuussa. Vaikka lahjoittajat ovat tehneet sitoumuksia lisävaroista, katettavana on edelleen huomattava rahoitusvaje. (3) Ensimmäisestä elvytys- ja jälleenrakennusohjelmasta tehdään kaikki sopimukset vuoden 2002 heinäkuun loppuun mennessä. Koska tarpeet ovat suuret ja etenkin koska talousarviossa on jatkuva rahoitusvaje, on välttämätöntä, että uuden ohjelman toteuttaminen aloitetaan viimeistään vuoden 2002 syksyllä. Monien suunniteltujen osatekijöiden osalta on jo aloitettu valmistelut, ja odotuksena on, että yhteensä 70 miljoonan euron kokonaismäärästä tehdään 50 miljoonan euron sopimukset ennen vuoden 2002 loppua. Seuraavassa on esitetty 70 miljoonan euron kokonaismäärän alustava jakautuminen. Lisäys koskee budjettikohtaa B7-300: Rahoitusyhteistyö ja tekninen yhteistyö Aasian kehitysmaiden kanssa. >TAULUKON PAIKKA> 1.5.1 Inhimillinen ja sosiaalinen pääoma (19 miljoonaa euroa) Terveysalan tuki jakautuu kahteen osaan. Varoilla on tarkoitus ensinnäkin kehittää terveysministeriön valmiuksia ja avustaa ministeriötä kestävän terveyspolitiikan laadinnassa. Pääosa varoista osoitetaan kuitenkin tärkeimpien terveyspalvelujen jatkuvan tarjonnan varmistamiseen. Tässä yhteydessä rahoitetaan myös kansalaisjärjestöjen toimia, mutta soveltamalla uutta järjestelyä: kansalaisjärjestöt toimivat palveluntarjoajina osana terveysministeriön terveyspoliittista järjestelmää ja tarjoavat tärkeimmistä perusterveyspalveluista koostuvan vakiopalvelun tietyillä maantieteellisillä aluekokonaisuuksilla. Perusterveyspalvelut koostuvat lähinnä äitiyspalveluista ja lasten terveyspalveluista, joten niillä tuetaan etenkin naisten oikeuksien vahvistamista. Sosiaaliturvan alalla tuki suunnataan muita heikommassa asemassa oleville ryhmille ja etenkin Kabulin katulasten ja sitä kautta leskien auttamiseen. Ohjelmaa suunnitellaan yhteistyössä Afganistanin väliaikaishallituksen kanssa, ja se on tarkoitus toteuttaa yhteistyössä kansalaisjärjestöjen kanssa. Toisena tärkeänä kohderyhmänä ovat vammaiset tietyillä kaupunki- ja maaseutualueilla. Molemmista toimista tuetaan myös tarvittavan kansallisen politiikan ja lainsäädännön laatimista ja niillä lisätään todennäköisesti myös tasa-arvotietoisuutta Afganistanissa. Edellä esitetyn lisäksi EY antaa rahoitustukea kansalaisyhteiskunnan ja tiedotusvälineiden kehittämiseksi. Kansalaisyhteiskunnan osalta EY:n tuki osoitetaan eri puolilla maata toteutettaviin hankkeisiin, jotka liittyvät hyvään hallintotapaan, naisten ja muiden muita heikommassa asemassa olevien ryhmien edustukseen ja ihmisoikeuksiin. Tiedotusvälineiden osalta keskitytään maanlaajuisen jakeluverkon, Kabulissa sijaitsevan tiedotuskeskuksen sekä tärkeimpien radiolähetysten jatkamisen rahoittamiseen. 1.5.2 Hyvä hallintotapa ja toimielinten uudistaminen (37 miljoonaa euroa) Tuki julkishallinnolle: Tuki koostuu EY:n myöntämästä ja Maailmanpankin Afganistanin jälleenrakennusrahaston kautta ohjattavasta väliaikaisrahoituksesta toistuvien talousarviomenojen kattamiseksi (30 miljoonaa euroa). Katettaviin menoihin kuuluvat tärkeimpien sektoreiden (terveysala, elintarviketurva, infrastruktuuri ja poliisitoimi) virkamiesten palkat. Julkishallinnon uudistus: Tämän osan tavoitteena on tukea julkishallinnon elvyttämistä sekä keskus- että paikallishallinnon tasolla, jotta se pystyisi jälleen tuottamaan tärkeimmät julkiset palvelut sekä varmistamaan oikeusvaltioperiaatteen kunnioittamisen. EY:n tuki osoitetaan henkilöstövoimavarojen kehittämiseen ja tehokkaan toimielinjärjestelmän luomiseen. 1.5.3 Fyysinen jälleenrakentaminen (11 miljoonaa euroa) Tuki talouden infrastruktuurille: Afganistanin viranomaiset ovat hyväksyneet sen, että EY:n tuki osoitetaan Kabulin sähköhuollon sekä Kabul-Jalalabad-Turkham-tien kunnostamiseen. Sähköhuoltohanke on ratkaisevan tärkeä sodassa pahimmin vaurioituneiden Kabulin kaupunginosien (numerot 6 ja 7) kunnostukselle sekä niiden turvallisuuden lisäämiselle. Tarkoituksena on ulottaa sähkönjakelu 60 000 kotitalouteen, kouluun ja sairaalaan sekä asentaa katuvalot yli 180 kilometrin matkalle. EY toteuttaa nämä hankkeet Kabulissa yhteistyössä saksalaisen Kreditanstalt für Wiederaufbaun kanssa. Tällä toimi lisää huomattavasti taloudellista toimintaa Kabulissa etenkin mikro- ja pienyritysten tasolla. Kabul-Jalalabad-Turkham-tien korjaamiseksi toteutetaan kiireellisiä toimenpiteitä vuonna 2002, ja tekniset suunnitelmat ovat jo valmisteilla. Täydellinen kunnostus suoritetaan vuonna 2003. Hankkeen on tarkoitus perustua Ruotsin ja Afganistanin hallituksen yhteisrahoitukseen. Kunnostuksesta odotettavasti saataviin hyötyihin kuuluvat kuljetuskustannusten pieneneminen ja matkustusaikojen lyheneminen. 1.5.4 Maksumäärärahat Oletuksena on, että elvytys- ja jälleenrakennusohjelman toinen osa käynnistetään nopeasti ja siitä on tarkoitus suorittaa seuraavat maksut: 70 miljoonan euron maksusitoumuksista on tarkoitus myöntää 50 miljoonaa euroa sopimusten tai avustusten muodossa ennen vuoden loppua. Komissio ei kuitenkaan pyydä täydentäviä maksumäärärahoja. Tämä johtuu siitä, että käynnissä olevista Aasiaa koskevista ohjelmista on suoritettu odotettua vähemmän maksuja, mikä johtuu etenkin Intiaa ja Pakistania koskeviin hankkeisiin liittyvistä viivästyksistä. 2 Sisämarkkinoiden täytäntöönpano ja kehittäminen Budjettikohta B5-3001 - Sisämarkkinoiden toteuttaminen ja kehittäminen - kattaa kustannukset, jotka johtuvat konsultoinnista, tutkimuksista, erilaisista avustuksista, tiedotus- ja koulutusaineistosta ja jotka aiheutuvat sisämarkkinoiden päätökseen saattamista koskevista toimenpiteistä ja verotusalalla toteutettavista toimenpiteistä. Tämän budjettikohdan selvitysosaa ehdotetaan muutettavaksi vuoden 2003 alustavan talousarvioesityksen mukaisesti siten, että siihen sisällytetään seuraavat tullialan toimet: sitovat tariffitiedot (BTI), BTI-tietokannan sisällön arviointi ja termien päivittäminen, johon sisältyy sitovien tariffitietojen jakaminen toimijoille, Euroopan kemiallisten aineiden tulliluettelon (ECICS) päivittäminen. Näillä toimilla on tarkoitus vähentää petoksia, varmistaa sisäinen kilpailukyky ja lisätä yhteisön tuottamaa lisäarvoa globalisaation yhteydessä. Nämä toimenpiteet suunniteltiin sen jälkeen, kun vuoden 2002 alustava talousarvio oli esitetty budjettivallan käyttäjälle. Vuonna 2002 on tarkoitus tehdä palvelusopimus sitovien tariffitietojen alalla sekä käynnistää toteutettavuustutkimus Euroopan kemiallisten aineiden luettelon (ECICS) päivitysvastuun siirtämisestä yhteiselle tutkimuskeskukselle. >TAULUKON PAIKKA> TULO- JA MENOTAULUKKO PÄÄLUOKITTAIN Pääluokka III - Komissio OSA B ALALUOKKA B5 KULUTTAJANSUOJA, SISÄMARKKINAT, TEOLLISUUS JA EUROOPAN LAAJUISET VERKOT OSASTO B5-3 SISÄMARKKINAT LUVUSTA B5-30 - STRATEGISET TÄYTÄNTÖÖNPANOTOIMET Momentti B5-300 Sisämarkkinoiden strategiaohjelma Alamomentti B5-3001 Sisämarkkinoiden toteuttaminen ja kehittäminen >TAULUKON PAIKKA> Muutetaan selvitysosaa seuraavasti: (toinen kappale) Tämä määräraha on tarkoitettu myös kattamaan vero- ja tullialalla seuraavista toimista aiheutuneet menot: (uusi luetelmakohta) - tulli: sitovat tariffitiedot (BTI), BTI-tietokannan sisällön arviointi ja termien päivittäminen, johon sisältyy sitovien tariffitietojen jakaminen toimijoille, Euroopan kemiallisten aineiden tulliluettelon (ECICS) päivittäminen, ALALUOKKA B7 ULKOINEN TOIMINTA OSASTO B7-3 YHTEISTYÖ LATINALAISEN AMERIKAN, AASIAN JA ETELÄISEN AFRIKAN KEHITYSMAIDEN KANSSA, ETELÄ-AFRIKKA MUKAAN LUETTUNA LUKU B7-30 YHTEISTYÖ AASIAN KEHITYSMAIDEN KANSSA Momentti B7-300 Rahoitusyhteistyö ja tekninen yhteistyö Aasian kehitysmaiden kanssa >TAULUKON PAIKKA>